ROMÂNIA  
JUDEŢUL TIMIȘ

CONSILIUL LOCAL AL MUNICIPIULUI LUGOJ

Regulament privind stabilirea si acordarea unor forme de sprijin financiar,  
de la bugetul local al municipiului Lugoj, pentru unităţile de cult/lăcașurile de cult  
aparţinând cultelor religioase recunoscute din România

Capitolul I - Dispoziţii generale

* 1. SCOP ŞI DEFINIŢII:

Art. 1 Prezentul regulament are ca scop stabilirea cadrului general şi a procedurii de atribuire a unor forme de sprijin financiar de la bugetul local al municipiului Lugoj pentru unităţile /lăcașurile de cult aparţinând cultelor religioase recunoscute din România.

Reglementările legale în vigoare în baza căruia a fost elaborat acest regulament sunt :

* O.G. nr. 82/2001, republicată, cu modificările si completările ulterioare, privind stabilirea unor forme de sprijin financiar pentru unităţile de cult aparţinând cultelor religioase recunoscute din România;
* Normele metodologice pentru aplicarea prevederilor O.G. nr.82/2001, republicată, cu modificările şi completările ulterioare, aprobate prin H.G. nr. 1470/2002.

Art. 2 În înţelesul prezentului regulament, termenii şi expresiile de mai jos au următoarea semnificaţie:

1. cultele recunoscute - persoane juridice de utilitate publică care se organizează şi funcţionează în baza prevederilor constituţionale şi ale Legii nr. 489/2006, republicată, cu modificările ulterioare, privind libertatea religioasă şi regimul general al cultelor;
2. unitate de cult – persoană juridică înfiinţată şi organizată de către culte, în mod autonom, potrivit propriilor statute, regulamente şi coduri canonice, conform Legii nr.489/2006, republicată, cu modificările ulterioare;
3. lăcaş de cult - imobil în care se oficiază servicii religioase sau care deserveşte acestui scop, respectiv : biserică, templu, casă de rugăciune, moschee, geamie, sinagogă, casă de adunare, capelă, ansamblu monahal, clopotniţă, arhondaric, trapeză, paraclis, chilie şi alte clădiri şi dependinţe asimilate acestora;
4. sprijin financiar - sume alocate de la bugetul local al Municipiului Lugoj, în condiţiile legii, unităţilor de cult din Municipiul Lugoj;
5. cheltuieli eligibile – cheltuieli care întrunesc toate condițiile de eligibilitate pentru acordarea sprijinului financiar din bugetul local;
6. solicitant - unitatea de cult care depune o solicitare pentru a obţine sprijin financiar;
7. beneficiar - unitatea de cult căreia i s-a aprobat sprijinul financiar.
   1. DOMENIUL DE APLICARE :

Art. 3 Prevederile prezentului regulament se aplică pentru acordarea sprijinului financiar din bugetul local al Municipiului Lugoj, destinat unităţilor de cult, pentru completarea fondurilor proprii ale acestora.

Art. 4 Din bugetul local al Municipiului Lugoj se poate acorda sprijin financiar pentru completarea fondurilor proprii ale unităţilor de cult, destinat:

1. întreţinerii şi funcţionării unităţilor de cult fără venituri sau cu venituri mici;
2. construirii, în condiţiile aprobării documentaţiilor tehnico-economice potrivit reglementărilor în vigoare, precum şi reparării lăcaşurilor de cult;
3. conservării şi întreţinerii bunurilor de patrimoniu aparţinând cultelor religioase;
4. desfăşurării unor activităţi de asistenţă socială şi medicală ale unităţilor de cult;
5. amenajării şi întreţinerii muzeelor cultural-religioase;
6. construirii, amenajării şi reparării clădirilor având destinaţia de aşezăminte de asistenţă socială şi medicală ale unităţilor de cult;
7. construirii şi reparării sediilor administrative ale eparhiilor sau ale centrelor de

cult;

1. construirii şi reparării sediilor unităţilor de învăţământ teologic, proprietate a cultelor recunoscute.
   1. PREVEDERI BUGETARE:

Art. 5 Acordarea sprijinului financiar din bugetul local al Municipiului Lugoj se va realiza în limita prevederilor bugetare anuale aprobate de Consiliul local al Municipiului Lugoj, stabilit potrivit prevederilor legale referitoare la elaborarea, aprobarea, executarea şi raportarea bugetului local.

Capitolul II - Procedura de solicitare şi acordare a sprijinului financiar din bugetul local al Municipiului Lugoj

Art. 6 Procedura de solicitare şi acordare a sprijinului financiar pentru unităţile de cult recunoscute din România se desfăşoară în următoarele etape :

1. înregistrarea dosarului de solicitare a sprijinului financiar;
2. completarea declaraţiei de imparţialitate de către membrii comisiei (Anexa 1)
3. verificarea dosarelor depuse;
4. evaluarea cererilor de finanţare de către Comisia pentru acordarea unor forme de sprijin financiar pentru unităţile de cult aparţinând cultelor religioase recunoscute din România, aflate pe raza administrativ-teritorială a municipiului Lugoj;
5. înaintarea cererilor de finanţare spre aprobare Consiliului Local;
6. încheierea şi semnarea contractului de finanţare între Municipiul Lugoj şi unitatea de cult care a depus dosarul de solicitare a sprijinului financiar, după aprobarea cererii de finanţare de către Consiliul Local;
7. plata fondurilor aprobate.

Art. 7 Documentaţia va fi întocmită în limba română, în două exemplare, original și copie.

Art. 8 Suma solicitată va fi exprimată în moneda națională.

Art. 9 Dosarul de solicitare a sprijinului financiar este alcătuit din următoarele documente:

1. cerere-tip (Anexa 2)
2. devizul de lucrări pentru construcţii şi reparaţii, întocmit potrivit reglementărilor în vigoare, pentru lucrările rămase de executat, datat pe anul în curs şi vizat de dirigintele de şantier;
3. copie după autorizaţia de construire, eliberată potrivit Legii nr.50/1991 privind autorizarea lucrărilor de construcţii, republicată, cu modificările şi completările ulterioare;
4. în cazul monumentelor istorice şi al bunurilor din patrimoniul cultural naţional, se va prezenta şi o copie a avizului eliberat de instituţiile specializate în domeniul patrimoniului cultural naţional, potrivit legislaţiei în vigoare privind restaurarea şi conservarea monumentelor istorice şi a bunurilor din patrimoniul cultural naţional;
5. în cazul lucrărilor de pictură a lăcaşurilor de cult aparţinând Bisericii Ortodoxe Române, se prezintă şi dovada avizului eliberat de către Comisia pentru pictura bisericească;
6. în cazul solicitărilor privind asistenţă socială, se va depune proiectul acţiunii respective, inclusiv devizul aferent;
7. pentru celelalte necesităţi ale unităţilor de cult, cererea de sprijin financiar va fi însoţită de documente specifice tipului de activitate în care se încadrează solicitarea;
8. avizul cultului sau al unităţii centrale de cult, pentru obţinerea sprijinului financiar;
9. copia certificatului de înregistrare fiscală;
10. adeverinţă certificată de bancă sau copia unui extras bancar, conform cu originalul, prin care este precizat codul IBAN al unităţii de cult solicitante;
11. documente care să ateste dreptul de a desfăşura activităţi sociale sau medicale, după

caz;

1. declaraţie pe propria răspundere a solicitantului că va folosi sprijinul financiar solicitat exclusiv pentru realizarea lucrărilor menţionate în documentaţia ataşată cererii-tip (Anexa 3);
2. acte care să ateste proprietatea asupra imobilelor în care se desfăşoară activităţi sociale, medicale şi de învăţământ teologic pentru care se solicită sprijin financiar.
3. fotografii ce atestă stadiul existent al obiectivului ce impune executarea de lucrări pentru care se solicită sprijin financiar.

Art. 10 Documentaţiile incomplete vor putea fi completate în termen de maximum 30 zile de la data depunerii cererii; în caz contrar, acestea nu vor fi propuse pentru alocarea fondurilor solicitate.

Art. 11 Pentru lucrările propuse în devizul ce însoţeşte documentaţia necompletată în termenul prevăzut la art. 10, unitatea de cult /unitatea centrală de cult va putea depune o nouă cerere de alocare a unui sprijin financiar numai în anul calendaristic următor.

Art. 12 Acordarea sprijinului financiar pentru unităţile de cult, aparţinând cultelor religioase recunoscute în România, se face în limita sumelor prevăzute anual în bugetul local cu această destinaţie, prin hotărâre a Consiliului Local, cu încheierea unui Contract privind acordarea sprijinului financiar între Municipiul Lugoj şi unitatea de cult beneficiară conform modelului prevăzut la (Anexa 4).

Art. 13 Plata sumelor alocate ca sprijin financiar se poate face integral sau eşalonat, în funcţie de execuţia bugetară.

Capitolul III - Condiţii de eligibilitate

Art. 14. Nu sunt propuse spre aprobarea Consiliului Local cererile de sprijin financiar aflate în una din următoarele situaţii:

1. Dosarul de solicitare a sprijinului financiar este incomplet.
2. Solicitanţii nu au decontat, din motive imputabile lor, sumele alocate de la bugetul local al Municipiului Lugoj, în anul anterior depunerii cererii de sprijin financiar.

Capitolul IV - Evaluarea şi selecţia cererilor de sprijin financiar

Art. 15 Evaluarea şi selecţia cererilor de sprijin financiar se face de către o comisie specială.

Comisia de evaluare va fi formată din 7 membri, după cum urmează: 5 desemnaţi prin hotărâre a Consiliului Local Lugoj, 2 specialişti din cadrul aparatului de specialitate al Primarului din cadrul Primăriei Municipiului Lugoj (Compartimentul Tehnic şi Direcţia Economică) şi un secretar care vor fi desemnaţi de Primar prin Dispoziţie. Secretarul nu are drept de vot. Comisia îşi desemnează din rândul membrilor ei, un preşedinte.

Secretarul comisiei va verifica dosarele depuse din punct de vedere al conformității administrative.Dosarele conforme vor fi evaluate și selectate de către comisie înainte de a fi supuse spre aprobare Consiliului Local. Comisia hotărăşte prin votul majorităţii membrilor.

Fiecare membru al comisiei va semna o declaraţie de imparţialitate.

Comunicarea rezultatului selecției se va face în mod public, pe site-ul Primăriei Municipiului Lugoj.

Capitolul V - Transmiterea dosarului cu documente justificative ale sprijinului financiar primit de unităţile de cult aparţinând cultelor religioase recunoscute din România şi verificarea acestuia

Art. 16 Dosarul cu documente justificative va fi transmis până cel mai târziu la data de 31 ianuarie a fiecărui an. În cazul primirii sprijinului financiar în cursul trimestrului IV, justificarea se va face în cel mult 180 zile de la primirea acestuia (dosarul cu documente justificative, inclusiv facturi emise şi plătite în acest interval).

Art. 17 Dosarul cu documente justificative va cuprinde:

1. Adresă de înaintare a documentelor justificative pentru sprijinul financiar acordat conform modelului prevăzut la Anexa 5 a prezentului regulament;
2. Raport de justificare pentru sumele primite ca sprijin financiar de la bugetul local al municipiului Lugoj conform modelului prevăzut la Anexa 6.
3. Centralizator cu documentele justificative a sprijinului financiar acordat conform modelului prevăzut la Anexa 7.
4. facturi fiscale, însoţite de dispoziţii de plată, ordine de plată, chitanţe, bonuri de casă, extrase privind viramente bancare, după caz; ordinele de plată vor fi însoţite de extrase de cont în care vor fi evidenţiate viramentele bancare;
5. situaţii de lucrări, contracte, acte adiţionale, anexe contract/contracte, note privind stadiul lucrărilor, vizate de diriginţii de specialitate, aferente facturilor;
6. fotografii care să ateste stadiul actual al lucrărilor, datate, stampilate şi semnate de preotul paroh.

Art. 18 La întocmirea deconturilor justificative pentru sprijinul financiar acordat din Bugetul local al Municipiului Lugoj se vor avea în vedere următoarele:

1. toate documentele justificative, prezentate în copii xerox, vor fi certificate prin aplicarea ştampilei, a menţiunii “Conform cu originalul” şi a semnăturii preotului paroh;
2. nu se vor admite la justificare documente care conţin achiziţii de materiale sau servicii, altele decât cele pentru care a fost acordat sprijinul financiar, care nu sunt cuprinse în devizul înaintat pentru obţinerea sprijinului financiar;
3. documentele justificative trebuie să fie lizibile şi să nu prezinte ştersături; nu se admit documente transmise prin fax;
4. chitanţele care atestă plăţi trebuie să cuprindă în mod obligatoriu următoarele: scopul plăţii, operaţiunea pentru care se face plata, numărul şi data eliberării.
5. în cazul în care se achiziţionează diverse materiale (de construcţii, instalaţii, electrice etc.) şi nu se detaliază aceste materiale pe factură sau pe bonul fiscal, se va ataşa lista cu materialele respective cumpărate cu nr. de bucăţi şi preţul fiecăruia;
6. facturile de avans vor fi însoţite de facturi de regularizare a avansului;
7. actele justificative vor fi însoţite de fotografii care atestă stadiul lucrărilor executate la data justificării;
8. nu se admit la justificare facturi emise sau plătite înainte de primirea sprijinului

financiar.

Art. 19 Verificarea actelor justificative, depuse de unităţile de cult beneficiare ale sprijinului financiar, din punct de vedere al existenţei, valabilităţii şi conformităţii documentelor cu prevederile prezentului regulament, revine Biroului Buget din cadrul Direcţiei Economice a Primăriei Municipiului Lugoj.

Art. 20 Nerespectarea prevederilor prezentului regulament de către beneficiarul sprijinului financiar alocat atrage după sine sistarea finanţării şi recuperarea sumelor utilizate necorespuzător.

Art. 21 Unităţile de cult care nu justifică sprijinul financiar conform termenului precizat la capitolul V, art. 16, sunt obligate să restituie sumele rămase nejustificate în maximum 30 de zile de la expirarea termenului de justificare; sau dacă îl justifică prin cheltuieli neeligibile, sunt obligate să restituie suma, în maximum 15 zile de la data comunicării solicitării finanţatorului. În caz contrar se vor aplica majorări de întârziere în cuantumul legal și de la scadența stabilită pentru creanțele fiscale, până la data stingerii sumei datorate, inclusiv.

Capitolul VI - Dispoziţii finale

Art. 22 Orice comunicare, solicitare, informare, notificare în legătură cu procedura de atribuire se va transmite de către solicitanţi sub formă de document scris. Orice document scris trebuie înregistrat la Biroul Relații cu Publicul din cadrul Primăriei Municipiului Lugoj.

Art. 23 Prezentul regulament se completează cu prevederile legale în vigoare.